A BIZOTTSÁG 1237/2008/EK RENDELETE
(2008. december 11.)
a 3448/93/EK tanácsi rendeletnek a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer és az ilyen visszatérítések összegének megállapítására szolgáló szempontok tekintetében történő végrehajtásáról szóló 1043/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre (1), és különösen annak 8. cikke (3) bekezdésének első albekezdésére,
mivel:
(1)
Az 1043/2005/EK bizottsági rendelet (2) 5. cikkének (3) bekezdése szerint amennyiben az exportált árucikkek gyártása során árucikkeket használnak fel, az exportált árucikkek gyártása során felhasznált alaptermékek, az azok feldolgozásából nyert termékek, illetve e kategóriák valamelyikének megfeleltetett termékek mindegyikére vonatkozó összeg kiszámításához a figyelembe veendő visszatérítési mérték az a mérték, amely az említett árucikkek feldolgozatlan exportjára érvényes.
(2)
Az 1043/2005/EK rendelet 19. cikke (1) bekezdésével összhangban, amennyiben a 3502 11 90 és a 3502 19 90 KN-kód alá tartozó ovalbumin világkereskedelmi helyzete vagy bizonyos piacok különleges követelményei úgy kívánják, az ezekre az árucikkekre vonatkozó visszatérítés a rendeltetési helytől függően különböző mértékben is megállapítható.
(3)
Az 1043/2005/EK rendelet 5. cikkének (3) bekezdése és a 19. cikk (1) bekezdésének összevetése azt a helytelen értelmezést eredményezheti, miszerint az ovalbumin összetevőt tartalmazó árucikkek, amelyeket harmadik országokba, főként Dél-Koreába, Japánba, Malajziába, Thaiföldre, Tajvanra és a Fülöp-szigetekre exportálnak, abban a magasabb visszatérítési mértékben részesülhetnek, amelyeket az említett rendeltetési helyekre kizárólag változatlan állapotban exportált ovalbuminra állapítottak meg.
(4)
Az egyértelműség és a Közösség pénzügyi érdekének védelmében ezért célszerű pontosítani, hogy csak a változatlan állapotban exportált ovalbumin részesülhet az említett rendeltetési helyekre az 1043/2005/EK rendelet 19. cikkének (1) bekezdésével összhangban megállapított magasabb visszatérítési mértékből.
(5)
Az 1043/2005/EK rendeletet ezért ennek megfelelően módosítani kell.
(6)
Az ebben a rendeletben előírt intézkedések összhangban állnak az I. mellékletben nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1043/2005/EK rendelet 19. cikke (1) bekezdésének helyébe a következő szöveg lép:
„(1) A változatlan állapotban exportált, a 3501 10 KN-kód alá tartozó kazeinra, a 3501 90 90 KN-kód alá tartozó kazeinátokra, illetve a 3502 11 90 és a 3502 19 90 KN-kód alá tartozó ovalbuminra vonatkozó visszatérítés rendeltetési helytől függően különböző mértékben is megállapítható amennyiben ezt megköveteli:
a)
az említett árucikk világpiaci helyzete; vagy
b)
az egyes piacok sajátos követelményei.”
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. december 11-én.